54/2009

X var sakfelldur fyrir kynferðisbrot með því að hafa látið A, sem þá var 14 ára gömul, hafa við sig munnmök og hafa síðan við hana endaþarmsmök uns X varð sáðlát. Var brot hans talið varða við 1. mgr. 202. gr. almennra hegningarlaga nr. 19/1940.  X og A höfðu átt í MSN-tölvusamskiptum fyrir atvikið og var talið að endurrit þeirra samskipta sýndu að X hefði haft einbeittan ásetning til að eiga kynferðisleg samskipti við A þótt honum væri ljóst að hún væri einungis 14 ára gömul. Sum ummæli A í þessum samskiptum voru auk þess með þeim hætti að X hlyti einnig að hafa vera ljóst að andlegu atgervi hennar kynni að vera áfátt, en samkvæmt læknisvottorðum býr hún við væga þroskahömlun. X var 22 ára þegar atvikið varð. Talið var að með háttsemi sinni hefði hann brotið gróflega gegn A og ætti sér engar málsbætur. Þá var hann einnig talinn hafa gerst sekur um að hafa haft barnaklám í vörslum sínum og var brotið talið varða við 210. gr. almennra hegningarlaga. Að öllu virtu þótti refsing X hæfilega ákveðin fangelsi í 20 mánuði. Þá var hann dæmdur til að greiða A 600.000 krónur í miskabætur og sæta upptöku á hörðum diski með barnaklámefni.

Dómur Hæstaréttar.

Mál þetta dæma hæstaréttardómararnir Á-kk-nf K-kk-nf, G-kk-nf C-kk-nf og I-kvk-nf B-kvk-nf.

Ríkissaksóknari skaut málinu til Hæstaréttar 15. janúar 2009 og krefst þess að héraðsdómur verði staðfestur um sakfellingu ákærða, en refsing hans þyngd og ákærði dæmdur til að sæta upptöku á turntölvu.

A krefst þess að ákærða verði gert að greiða sér 1.000.000 krónur með vöxtum eins og dæmdir voru í héraði.

Ákærði krefst sýknu af sakargiftum samkvæmt 1. lið ákæru, en að refsing vegna 2. liðar hennar verði eins væg og lög leyfa. Þá verði refsing bundin skilorði. Hann krefst einnig að skaðabótakröfu A verði vísað frá dómi, en hann að öðrum kosti sýknaður eða krafan lækkuð. Þá krefst hann sýknu af kröfu ákæruvaldsins um upptöku á turntölvu.

Með vísan til forsendna hins áfrýjaða dóms verður hann staðfestur um sakfellingu ákærða og heimfærslu brota til refsiákvæða.

Svo sem rakið er í héraðsdómi áttu ákærði og brotaþoli í MSN-tölvusamskiptum fyrir atvikið 5. janúar 2008, sem um ræðir í 1. lið ákæru. Endurrit þeirra sýna að ákærði hafði einbeittan ásetning til að eiga kynferðisleg samskipti við brotaþola þótt honum væri ljóst að hún væri einungis 14 ára gömul. Sum ummæli brotaþola í þessum samskiptum voru auk þess með þeim hætti að ákærða hlaut einnig að vera ljóst að andlegu atgervi hennar kynni að vera áfátt, en samkvæmt læknisvottorðum býr hún við væga þroskahömlun. Ákærði var 22 ára þegar atvikið varð og með háttsemi sinni braut hann gróflega gegn brotaþola og á sér engar málsbætur. Þá hefur hann einnig gerst sekur um þá háttsemi, sem hann er borinn sökum um í 2. lið ákæru, að hafa haft barnaklám í vörslum sínum. Hann hefur ekki áður gerst brotlegur við lög. Að öllu virtu er refsing ákærða hæfilega ákveðin fangelsi í 20 mánuði. Ekki eru efni til að binda refsinguna skilorði að neinu leyti.

Brot, sem ákærði er sakfelldur fyrir samkvæmt 2. lið ákæru, tekur til einnar hreyfimyndar og einnar ljósmyndar. Að því virtu þykir rétt að taka kröfu ákæruvalds um upptöku til greina með þeim hætti að upptöku sæti harður diskur með barnaklámefni í ómerktri turntölvu ákærða, en að öðru leyti verður kröfunni hafnað.

Ákvæði héraðsdóms um skaðabætur verður staðfest með vísan til forsendna hans, svo og ákvæði hans um sakarkostnað.

Ákærða verður gert að greiða allan áfrýjunarkostnað málsins, þar með talin málsvarnarlaun skipaðs verjanda síns og þóknun réttargæslumanna brotaþola, sem ákveðin eru að meðtöldum virðisaukaskatti, allt eins og nánar greinir í dómsorði.

Dómsorð:

Ákærði, X, sæti fangelsi í 20 mánuði.

Ákvæði héraðsdóms um skaðabætur og sakarkostnað skulu vera óröskuð.

Ákærði skal sæta upptöku á hörðum diski í ómerktri turntölvu með barnaklámefni.

Ákærði greiði allan áfrýjunarkostnað málsins, 469.712 krónur, þar með talin málsvarnarlaun skipaðs verjanda síns, B-kk-ef J-kk-ef hæstaréttarlögmanns, 311.250 krónur og þóknun réttargæslumanna brotaþola, hæstaréttarlögmannanna H-kvk-ef H-kvk-ef og Þ-kvk-ef B-kvk-ef, 62.250 krónur til hvorrar.